KTAMตั้งทาร์เก็ตฟันด์ลุยซื้อหุ้นไทย
บลจ.กรุงไทย ฉวยจังหวะหุ้นปรับฐานคลอดกองทุนทาร์เก็ตฟันด์ ลงทุนหุ้นไทย อายุ 8 เดือน ตั้งเป้ากำไร 8%
10 พ.ค. 2554

บลจ.กรุงไทย ฉวยจังหวะหุ้นปรับฐานคลอดกองทุนทาร์เก็ตฟันด์ ลงทุนหุ้นไทย อายุ 8 เดือน ตั้งเป้ากำไร 8% 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเสนอขายกองทุนเปิดกรุงไทย 8 เอ็ม 8% ทริกเกอร์ ฟันด์ 3 (KT-TRIGGER 3) ในวันที่ 10-18 พ.ค.2554 อายุโครงการประมาณ 8 เดือน มูลค่า 1,000 ล้านบาท เงินลงทุนขั้นต่ำ 10,000 บาท 
กองทุนจะลงทุนในหุ้นสามัญที่จดทะเบียนในตลาดหลักทรัพย์ในประเทศที่มีปัจจัยพื้นฐานดี มีแนวโน้มการเจริญเติบโตทางธุรกิจสูง ทั้งนี้ กองทุนอาจจะเลิกกองทุนก่อนกำหนด หากกองทุนมีมูลค่าหน่วยลงทุนตั้งแต่ 10.8000 บาทขึ้นไป เป็นเวลา 3 วันทำการติดต่อกัน หรือเมื่อมูลค่าหน่วยลงทุนไม่ต่ำกว่า 108% ของมูลค่าที่ตราไว้ (10 บาท ) และทรัพย์สินของกองทุนเป็นเงินสด หรือเทียบเท่าเงินสด ทั้งหมดในสกุลเงินบาท ณ วันทำการใด
นายสมชัย กล่าวว่า ดัชนีตลาดหลักทรัพย์แห่งประเทศไทย ในปัจจุบันอยู่ที่ 1050-1070 จุด เป็นระดับดัชนีที่มีความเสี่ยงต่ำ โดยพิจารณาจากค่าสัดส่วนราคาต่อกำไร (พีอี) สำหรับกำไรสุทธิในปี 2554 อยู่ที่ระดับ12 เท่า ซึ่ง คาดว่า ดัชนีมีโอกาสที่จะปรับตัวขึ้นไปทดสอบที่ระดับ 1200 จุด หรือ ที่ระดับพีอีประมาณ 13 เท่า ในช่วงที่เหลือของปี 2554 โดยมีอัตราผลตอบแทนที่เหลืออีกประมาณ 12-14% จากระดับดัชนี ในปัจจุบัน 
“การปรับตัวลดลงของดัชนีในช่วงที่ผ่านมา ถือเป็นโอกาสดีในการเข้าลงทุน เนื่องจากภาวะการลงทุนที่ได้รับปัจจัยสนับสนุนจากผลการดำเนินงานของบริษัทจดทะเบียน ที่คาดว่าจะปรับเพิ่มขึ้น 16% จากปีก่อน เงินลงทุนต่างชาติที่คาดว่าจะยังคงไหลเข้าในตลาดหุ้นเอเชียมากกว่าตลาดหุ้นสหรัฐและยุโรป เนื่องจากเศรษฐกิจเอเชียยังเติบโตได้ดี อัตราเงินเฟ้อกำลังผ่านระดับสูงสุด ค่าเงินมีแนวโน้มแข็งค่าเมื่อเทียบกับเงินเหรียญสหรัฐฯ โดยที่รัฐบาลในเอเชีย ไม่มีข้อจำกัดในการใช้จ่ายงบประมาณในการกระตุ้นเศรษฐกิจเหมือนกับในสหรัฐและยุโรป ในขณะที่ฐานะทางการเงินทั้งภาครัฐและเอกชนอยู่ในระดับที่แข็งแกร่งกว่าในอดีตมาก”นายสมชัย กล่าว